ᱥᱚᱞᱢᱟᱱ ᱠᱷᱟᱱ

ᱥᱚᱞᱢᱟᱱ ᱠᱷᱟᱱ (ᱡᱟᱱᱟᱢ ᱒᱗ ᱰᱤᱥᱮᱢᱵᱚᱨ ᱑᱙᱖᱕) ᱫᱚ ᱵᱚᱞᱤᱣᱩᱰ ᱠᱷᱮᱞᱚᱸᱰᱤᱭᱟᱹ ᱟᱨ ᱫᱤᱥᱟᱹᱫᱩᱜᱼᱤᱭᱟᱹ ᱠᱟᱱᱟᱭ ᱾ ᱟᱡᱟᱜ ᱚᱥᱚᱞ ᱧᱩᱛᱩᱢ ᱫᱚ ᱚᱵᱽᱫᱩᱞ ᱨᱚᱥᱤᱫᱽ ᱥᱚᱞᱤᱢ ᱥᱚᱞᱢᱟᱱ ᱠᱷᱟᱱ ᱾ ᱟᱡ ᱨᱤᱱ ᱥᱟᱨᱦᱟᱣᱤᱭᱟᱹ ᱠᱚ ᱴᱷᱮᱱ ᱩᱱᱤ ᱫᱚ ᱥᱚᱞᱞᱩ, ᱥᱚᱞᱞᱩ ᱢᱤᱭᱟᱸ ᱟᱨ ᱵᱷᱟᱭᱡᱟᱱ ᱢᱮᱱᱛᱮ ᱩᱯᱨᱩᱢᱚᱜᱼᱟᱭ ᱾ ᱠᱚᱧᱮ ᱮᱥᱤᱭᱟ ᱵᱟᱫᱽ ᱠᱟᱛᱮ ᱜᱚᱴᱟ ᱨᱮ ᱟᱡ ᱨᱤᱱ ᱥᱟᱨᱦᱟᱤᱭᱟᱹ (FAN) ᱢᱮᱱᱟᱜ ᱠᱚ ᱛᱟᱭᱟ ᱾

᱑᱙᱘᱘ ᱥᱟᱹᱦᱤᱛ ᱨᱮ "ᱵᱤᱣᱤ ᱦᱚ ᱛᱚ ᱮᱭᱥᱤ" ᱯᱷᱤᱞᱢ ᱠᱷᱚᱱ ᱟᱡᱟᱜ ᱠᱮᱨᱤᱭᱚᱨ ᱮ ᱮᱦᱚᱵ ᱞᱮᱫ ᱛᱟᱦᱮᱸᱫ, ᱢᱮᱱᱠᱷᱟᱱ ᱚᱱᱟ ᱫᱚᱥᱟᱨ ᱥᱮᱨᱢᱟ ᱮᱱᱟᱝ ᱥᱩᱨᱚᱡ ᱵᱚᱰᱡᱟᱛᱟᱜ ᱢᱮᱱᱮ ᱯᱤᱭᱟᱨ ᱠᱤᱭᱟ ᱯᱷᱤᱞᱢ ᱠᱮᱨᱤᱭᱚᱨ ᱨᱮ ᱱᱟᱶᱟ ᱢᱚᱸᱦᱰᱟ ᱦᱮᱡᱞᱮᱱ ᱛᱟᱭᱟ ᱾ ᱚᱱᱟ ᱛᱟᱭᱚᱢ "ᱦᱟᱢ ᱟᱯᱠᱮ ᱦᱮ ᱠᱚᱣᱱ" (᱑᱙᱙᱔), "ᱠᱚᱨᱚᱱ ᱚᱨᱡᱩᱱ" (᱑᱙᱙᱕),"ᱵᱤᱣᱤ ᱱᱚᱢᱵᱚᱨ ᱑" (᱑᱙᱙᱙), "ᱦᱟᱢ ᱥᱟᱛ ᱥᱟᱛ ᱦᱮ" (᱑᱙᱙᱙) ᱞᱮᱠᱟᱱ ᱦᱤᱴ ᱯᱷᱤᱞᱢ ᱮᱢ ᱠᱟᱛᱮ ᱥᱩᱯᱚᱨᱥᱴᱟᱨ ᱮ ᱵᱮᱱᱟᱣ ᱞᱮᱱ ᱛᱟᱦᱮᱸᱫ ᱾ "ᱠᱩᱪᱷ ᱠᱩᱪᱷ ᱦᱚᱛᱟ ᱦᱮ" ᱯᱷᱤᱞᱢ ᱞᱟᱹᱜᱤᱫ ᱥᱚᱨᱮᱥ ᱥᱚᱦᱮᱫ ᱮᱠᱴᱚᱨ ᱞᱮᱠᱟᱛᱮ ᱯᱷᱤᱞᱢ ᱯᱷᱮᱭᱟᱨ ᱥᱤᱨᱯᱷᱟᱹᱭ ᱧᱟᱢ ᱞᱮᱫ ᱛᱟᱦᱮᱸᱫ ᱾ ᱛᱤᱢᱤᱱ ᱥᱮᱨᱢᱟ ᱜᱟᱱ ᱰᱩᱵ ᱮᱱ ᱛᱟᱭᱚᱢ ᱟᱨ ᱫᱚᱲᱦᱟ "ᱫᱚᱵᱚᱝ" ᱯᱷᱤᱞᱢ ᱨᱮ ᱥᱮᱫᱟᱭᱟᱜ ᱨᱟᱹᱥ ᱮ ᱧᱟᱢ ᱨᱩᱣᱟᱹᱲ ᱞᱮᱫ ᱛᱟᱦᱮᱸᱫ ᱾ ᱚᱱᱟ ᱛᱟᱭᱚᱢ "ᱵᱚᱰᱤᱜᱟᱨᱰ" (᱒᱐᱑᱑), "ᱮᱠ ᱛᱷᱟ ᱴᱟᱭᱜᱚᱨ" (᱒᱐᱑᱒), "ᱠᱤᱠ" (᱒᱐᱑᱔), "ᱵᱚᱡᱽᱨᱚᱝᱜᱤ ᱵᱷᱟᱭᱡᱟᱱ" (᱒᱐᱑᱕) ᱮᱢᱟᱱ ᱦᱤᱴ ᱯᱷᱤᱞᱢ ᱮ ᱛᱮᱭᱟᱨ ᱞᱮᱫ ᱛᱟᱦᱮᱸᱫ ᱾ ᱯᱷᱤᱞᱢ ᱫᱩᱱᱤᱭᱟᱹ ᱨᱮ ᱟᱡᱟᱜ ᱮᱱᱮᱢ ᱞᱟᱹᱜᱤᱫ ᱩᱱᱤ ᱫᱚ ᱢᱚᱱᱮᱵᱦᱩᱞᱟᱹᱣ ᱨᱮ ᱨᱟᱡᱤᱵᱽ ᱜᱟᱱᱫᱷᱤ ᱥᱤᱨᱯᱷᱟᱹᱭ ᱧᱟᱢ ᱞᱮᱫ ᱛᱟᱦᱮᱸᱫ ᱾

ᱯᱷᱤᱞᱢ ᱨᱮᱱ ᱮᱠᱴᱚᱨ ᱵᱟᱫᱽ ᱠᱟᱛᱮ ᱩᱱᱤ ᱫᱚ ᱢᱤᱫ ᱥᱟᱶᱛᱟ ᱫᱚᱨᱚᱫᱤᱭᱟᱹ ᱦᱚᱸ ᱠᱟᱱᱟᱭ ᱾ "ᱵᱤᱝ ᱦᱭᱩᱢᱮᱱ" ᱜᱟᱶᱛᱟ ᱫᱟᱨᱟᱭ ᱛᱮ ᱟᱭᱢᱟ ᱨᱮᱸᱜᱮᱡ ᱦᱚᱲ ᱠᱚᱭ ᱜᱚᱲᱚᱣᱟᱠᱚ ᱠᱟᱱᱟ ᱾

ᱡᱤᱭᱚᱱ
ᱥᱚᱞᱢᱟᱱ ᱫᱚ ᱒᱗ ᱰᱤᱥᱮᱢᱵᱚᱨ ᱑᱙᱖᱕ ᱥᱟᱞᱮ ᱨᱮ ᱡᱟᱱᱟᱢ ᱞᱮᱱ ᱛᱟᱦᱮᱸᱫ ᱾ ᱟᱡᱤᱡ ᱟᱯᱟᱛ ᱫᱚ ᱥᱚᱞᱤᱢ ᱠᱷᱟᱱ ᱟᱨ ᱮᱸᱜᱟᱛ ᱥᱩᱥᱤᱲᱟ ᱪᱚᱨᱚᱠᱚ (ᱛᱟᱭᱚᱢᱛᱮ ᱥᱚᱞᱢᱟ ᱠᱷᱟᱱ) ᱾ ᱮᱸᱜᱟᱛ ᱫᱚ ᱦᱤᱱᱫᱩ ᱫᱷᱚᱨᱚᱢ ᱨᱤᱱᱤᱡ ᱠᱟᱱᱟᱭ ᱟᱨ ᱟᱯᱟᱛ ᱫᱚ ᱢᱩᱥᱞᱟᱹ ᱾ ᱥᱟᱞᱢᱟᱱ ᱫᱚ ᱚᱱᱟᱛᱮ ᱵᱟᱱᱟᱨ ᱦᱤᱱᱫᱩ ᱟᱨ ᱢᱩᱥᱞᱤᱢ ᱢᱮᱱᱛᱮ ᱞᱟᱹᱭᱩᱜᱼᱟᱭ ᱾ ᱟᱡᱤᱡ ᱠᱟᱹᱠᱤ ᱟᱭᱳ ᱫᱚ ᱦᱮᱞᱮᱱ ᱾ ᱟᱡᱨᱤᱱ ᱵᱟᱨ ᱵᱚᱭᱦᱟ ᱺ ᱟᱨᱵᱟᱡᱽ ᱠᱷᱟᱱ ᱟᱨ ᱥᱚᱦᱮᱞ ᱠᱷᱟᱱ, ᱵᱟᱨᱭᱟ ᱢᱤᱥᱨᱟ ᱺ ᱟᱞᱵᱷᱤᱨᱟ ᱠᱷᱟᱱ ᱟᱨ ᱚᱨᱯᱤᱛᱟ ᱠᱷᱟᱱ ᱢᱮᱱᱟᱜ ᱠᱚᱣᱟ ᱾ ᱟᱠᱚᱨᱤᱱ ᱢᱟᱨᱮ ᱦᱟᱯᱲᱟᱢ ᱫᱚ ᱟᱯᱷᱜᱟᱱᱤᱥᱛᱟᱱ ᱠᱷᱚᱱ ᱤᱱᱫᱚᱨ ᱛᱮ ᱠᱚ ᱦᱮᱡ ᱞᱮᱱ ᱛᱟᱦᱮᱸᱫ ᱾ ᱥᱚᱞᱢᱟᱱ ᱫᱚ ᱟᱡᱨᱤᱱ ᱵᱚᱭᱦᱟ ᱠᱚ ᱥᱟᱶ ᱥᱮᱸᱱᱴ ᱥᱴᱟᱱᱥᱤᱞᱚᱥ ᱩᱥᱩᱞ ᱵᱤᱨᱫᱟᱹᱜᱟᱲ ᱨᱮ ᱯᱟᱲᱦᱟᱣ ᱞᱮᱱ ᱛᱟᱦᱮᱸᱫ ᱾ ᱚᱱᱟ ᱛᱟᱭᱚᱢ ᱮᱞᱯᱷᱤᱱᱥᱴᱚᱱ ᱵᱤᱨᱫᱟᱹᱜᱟᱲ ᱨᱮ ᱯᱟᱲᱦᱟᱣ ᱞᱮᱱᱟᱭ ᱾

ᱥᱟᱹᱠᱷᱭᱟᱹᱛ

ᱛᱷᱚᱠ:ᱵᱚᱞᱤᱣᱩᱰ ᱮᱠᱴᱚᱨ/ᱮᱠᱴᱨᱮᱥ